 Isaya 36 IBhayibheli Elikuyi-Internet INguqulo Yezwe Elisha36 Manje kwathi ngonyaka weshumi nane weNkosi uHezekiya, uSaneheribi inkosi yase-Asiriya wakhuphuka eyomelana nayo yonke imizi yakwaJuda enezivikelo eziqinile wayithatha. 2 Ekugcineni inkosi yase-Asiriya yathuma uRabishake eJerusalema esuka eLakishi, ukuba aye eNkosini uHezekiya, nebutho lempi elikhulu, futhi wema ngasemseleni wechibi elingenhla emgwaqweni omkhulu wensimu yomhlanzi wezingubo. 3 Khona-ke kwaphumela kuye u-Eliyakimi indodana kaHilikiya, owayengamele indlu, noShebina unobhala noJowa indodana ka-Asafa umgcini-mibhalo. 4 Ngakho uRabishake wathi kubo: Sizani nithi kuHezekiya, Yilokhu inkosi enkulu, inkosi yase-Asiriya, ekushilo: Themba lini leli owethembele kulo? 5 Uthé kodwa kuyizwi lezindebe, Kukhona iseluleko namandla empi. Manje ngubani lo othembele kuye, uze udlubulunde kimi? 6 Bheka! Uthembelé ozimeni lwalo mhlanga ofohlokile, iGibhithe, okungathi uma umuntu ezimelela ngalo, nakanjani lumhlabe lungene entendeni yesandla sakhe. Unjalo-ke uFaro inkosi yaseGibhithe kubo bonke abathembela kuye. 7 Uma kungenzeka nithi kimi, Sithembelé kuJehova uNkulunkulu wethu, akuyena yini ozindawo zakhe eziphakeme futhi oma-altare akhe uHezekiya akususile, kuyilapho ethi kuJuda neJerusalema, Yileli i-altare okufanele nikhothame phambi kwalo? 8 Manje-ke, sizani nibheje nenkosi yami inkosi yase-Asiriya, ngininike amahhashi ayizinkulungwane ezimbili ukuze ngibone ukuthi nizokwazi yini ukubeka abagibeli phezu kwawo. 9 Pho-ke ningabubuyisela kanjani emuva ubuso bombusi oyedwa wezinceku ezincane kunazo zonke zenkosi yami, nibe nina nithembele eGibhithe ukuba nithole izinqola zempi nezinkweli zamahhashi? 10 Manje ingabe ngikhuphukelé ukuzolwa naleli zwe ukuba ngilichithe ngingagunyazwanga nguJehova? UJehova ngokwakhe wathi kimi, Khuphuka ulwe naleli zwe, ulichithe. 11 Khona-ke u-Eliyakimi noShebina noJowa bathi kuRabishake: Sicela ukhulume nezinceku zakho ngesiSiriya, ngoba siyasizwa; ungakhulumi nathi ngesiJuda ezindlebeni zabantu abasodongeni. 12 Kodwa uRabishake wathi: Ingabe inkosi yami ingithume ukuba ngikhulume la mazwi enkosini yenu nakini? Ayingithumanga yini kula madoda ahlezi odongeni, ukuba adle indle yawo futhi aphuze nomchamo wawo kanye nani? 13 URabishake waqhubeka emile futhi ememeza ngezwi elikhulu ngolimi lwamaJuda, ethi: Yizwani amazwi enkosi enkulu, inkosi yase-Asiriya. 14 Yilokhu inkosi ekushilo, Ningamvumeli uHezekiya anikhohlise, ngoba akakwazi ukunikhulula. 15 Futhi ningamvumeli uHezekiya anibangele ukuba nithembele kuJehova, ethi: Nakanjani uJehova uzosikhulula. Lo muzi ngeke unikelwe esandleni senkosi yase-Asiriya. 16 Ningamlaleli uHezekiya, ngoba yilokhu inkosi yase-Asiriya ekushilo: Zinikeleni kimi niphume nize kimi nidle yilowo nalowo emvinini wakhe nalowo nalowo emkhiwaneni wakhe niphuze yilowo nalowo amanzi omthombo wakhe, 17 ngize ngifike futhi impela nginithathe nginiyise ezweni elinjengezwe lakini, izwe lokusanhlamvu newayini elisha, izwe lesinkwa nezivini; 18 ukuze uHezekiya anganiyengi, ethi, UJehova ngokwakhe uzosikhulula. Ingabe onkulunkulu bezizwe bakhululile yini yilowo nalowo izwe lakhe esandleni senkosi yase-Asiriya? 19 Baphi onkulunkulu baseHamati nabase-Aripadi? Baphi onkulunkulu baseSefarivayimi? Balikhululile yini iSamariya esandleni sami? 20 Yibaphi phakathi kwabo bonke onkulunkulu bala mazwe abakhulule izwe labo esandleni sami ukuba uJehova angakhulula iJerusalema esandleni sami? 21 Baqhubeka bethule bangamphendula ngazwi, ngoba inkosi yayibayale ngokuthi: Ningamphenduli. 22 Kodwa u-Eliyakimi indodana kaHilikiya, owayengamele indlu, noShebina unobhala noJowa indodana ka-Asafa umgcini-mibhalo bafika kuHezekiya izingubo zabo ziklebhukile, bamtshela amazwi kaRabishake. 